"Com tota cooperativa, l'important són les persones.
En el nostre cas tot esta enfocat a valorar les capacitats de les persones facilitant els recursos més adients a cada cas, per poder accedir al màxim nivell de la seva vida autònoma".
Mercè Llauradó és des de l'any 2006 gerent d'aquesta cooperativa.
Al 1993 crea amb altres famílies l'Associació Apindep, projecte destinat a lluitar per la inclusió escolar i social dels infants i joves amb discapacitat.
Des de llavors, tota la seva trajectòria i estudis, han estat relacionats amb aquest sector.
Ha participat en jornades vinculades a la gestió empresarial d'entitats sense afany de lucre i altres associades a les persones amb discapacitats, com oient i com a ponent, arreu de l'Estat.
L'any 2006 vàreu crear la cooperativa de consumidors i usuaris, Apindep Ronçana.
Què us va fer decantar per aquesta fórmula?
L'any 1993 ens vam ajuntar quatre mares que reclamàvem els recursos necessaris perquè els nostres fills cursessin una escolaritat ordinària.
Vam veure la necessitat d'organitzar-nos per poder tenir més força i representació.
Així es va crear APINDEP, una associació amb la finalitat de lluitar per la inclusió escolar i social dels infants i joves amb discapacitat.
Però no estàvem disposades a que la finalitat de l'associació acabés, un cop finalitzada l'escolaritat obligatòria.
Necessitàvem seguir donant resposta a les necessitats dels nostres fills i també necessitàvem estar organitzats, així que els socis i sòcies vam fer un anàlisis estratègic d'on volien anar i amb quina forma jurídica.
Volíem agrupar la part social amb una empresarial que garantís un mínim de recursos de continuïtat.
També volíem que fos transparent, democràtica i participativa, i, malgrat que la inèrcia ens portava a crear una associació-fundació, vàrem optar per la fórmula de cooperativa, molt més participativa i que garanteix el compromís i implicació en el projecte.
Així neix l'any 2006 Apindep Ronçana, SCCL.
En tractar-se d'un model atípic i peculiar no sabíem molt bé en quin tipus de cooperativa ens podem encabir.
Amb l'assessorament d'Aracoop i el recolzament del Departament de Treball de la Generalitat, és va valorar que el millor model era el d'una cooperativa de consumidors i usuaris, sense afany de lucre i d'iniciativa social, ja que "som consumidors de recursos per la dependència".
I en el nostre cas les sòcies i socis són, les pròpies persones amb diversitat funcional i/o els seus familiars de primer i segon grau.
Tenim clar que som un model específic i, és des d'aquesta "diferència" dins la diversitat del conjunt del cooperativisme de consum que volem incidir i enfortir amb el nostre exemple.
Des de totes les administracions s' ha cregut en les possibilitats d'aquest projecte innovador.
Després de més de dues dècades d'història d'Apindep, quins creus que són els trets identitaris de la vostra organització?
Apindep Ronçana, SCCL, no és tan sols un model diferent o peculiar en quan a la seva forma jurídica.
També ho és amb els projectes que desenvolupem, activitats terapèutiques, transport adaptat, reciclatge d'oli, paneres i lots de Nadal, regals per empreses, assessorament familiar, incidència en les lleis, càtering...
El centre ocupacional funciona amb activitats obertes, innovadores i entroncades amb l'entorn i altres entitats pròximes geogràficament.
Les activitats ocupacionals que es desenvolupen, es creen en funció dels usuaris i no a l'inrevés.
Elles i ells tenen veu i vot i són escoltats en totes les seves opinions i aportacions.
Com tota cooperativa, l'important són les persones.
En el nostre cas tot esta enfocat a valorar LES CAPACITATS de les persones facilitant els recursos més adients a cada cas, per poder accedir al màxim nivell de la seva vida autònoma.
Les sòcies i socis pertanyen a la cooperativa amb el compromís d'un projecte comú, estatutàriament és poden beneficiar igualment dels serveis les persones no sòcies; la solidaritat és un dels valors, no hi ha cap usuari que es quedi sense un servei vital per manca de recursos econòmics.
APINDEP fa l'assessorament i gestions per aconseguir-los en altres estaments i sinó és possible ho aporta la pròpia entitat, sempre tenint en compte els límits de la pròpia cooperativa.
Al llarg de la vostra història, heu rebut diversos reconeixements, l'any 2015 el de Vallesana de l'any, per la labor que APINDEP ha portat a terme a la comarca, quines actuacions destacaries i de quines us sentiu més orgullosos?
El dia a dia dels nostres noies i nois és el que ens fa sentir més orgullosos, el comprovar que som capaços de millorar la vida d'aquestes persones i del seu entorn.
Quan vàrem començar era un projecte, un somni, amb una base empresarial i aparentment sòlida, però costosa econòmicament i era precís crear un equip de treball implicat i totalment vocacional.
Aquest ha estat el major assoliment, liderat per Eva Galván fa que és pugui garantir l'èxit de les activitats projectades.
Per aquest motiu vàrem obrir la possibilitat d'incorporar els treballadors al projecte cooperatiu com socis de treball reconeixent la seva implicació i perquè puguin participar en les decisions estratègiques més importants; també és una manera més de fidelitzar-los.
El haver aconseguit crear un vincle, ser molt coneguts i estar molt arrelats a l'entorn, ens facilita molt el desenvolupament de diferents activitats.
Tothom està obert a col·laborar: anem a les residències d'avis, portem la cantina de l'Institut de la Mancomunitat, col·laborem en projectes de voluntariat (en ambdós sentits, poden venir persones a fer voluntariat a casa nostra i els nostres joves van també a fer-ne a altres entitats ).
També ens sentim molt satisfets d'haver incidit en el canvi d'algunes lleis com la de l'IVA per l'adquisició de vehicles per a persones amb discapacitats, conductors o no, o en el catàleg de prestació de serveis incloent una cadira lleugera autopropulsada, o aconseguir ser la primera cooperativa que pot accedir com a beneficiària de l'IRPF per finalitats socials que regula l'Estat.
Amb aquest treball de seguiment i propostes de millora de les lleis, periòdicament mantenim contacte amb tots els grups polítics del Parlament.
Ara estem a l'espera de fer una nova compareixença al respecte.
El passat dia 26 d'octubre, i a proposta seva, ens va visitar el Molt Honorable President de la Generalitat de Catalunya senyor Carles Puigdemont.
Tota aquesta tasca ens ha dut a "normalitzar" el fet de la diversitat.
Hem observat que al nostre voltant ja no es qüestiona a les persones per les seves diferències, s'ha après a valorar-les tal com són.
La nostra tasca no només és la de facilitar els recursos humans i materials, també visualitzar el col·lectiu i fer tasques de creació de vincles i empaties.
Després de dues dècades d'història, de la creació d'una cooperativa que gestiona un centre ocupacional, quins són ara els vostres reptes de futur?
Estem acabant de fer les conclusions dels grups de treballs derivats de l'elaboració d'un pla estratègic.
Com era evident, hem de tancar el cercle vital de les persones donant resposta a les demandes de màxima autonomia.
Apostem per la creació de pisos amb suport.
Volem que siguin amb el model de cessió d'ús, amb col·laboració municipal, i, també tenim una visió particular de com ha de ser la seva gestió dins del marc de la normativa.
Amb aquest projecte haurem aconseguit cobrir les necessitats de les persones amb diversitat funcional des del seu naixement.
Evidentment Apindep Ronçana és una cooperativa dinàmica; per aquest motiu, constantment estem creant i oberts a noves iniciatives.
Fent el nostre recorregut, divulguem i impulsem el cooperativisme de consum, ajudant a crear i replicar models, donant suport i col·laborant a la vegada a través de la nostra pertinença al Consell Rector de la Federació de Cooperatives de Consumidors i Usuaris de Catalunya, FCCUC, fent d'altaveu d'aquest compromís.